'n Kruidjie-roer-my-nie is 'n plant wat by aanraking sy blare vinnig kan vou. Gewoonlik is die blare snags opgevou en oordag uitgesprei, maar by aanraking, trillings of hitte kan die plante skielik sy blare vou. Daar is verskeie plante wat hierdie eienskap besit en kruidjie-roer-my-nie genoem word. In Suid-Afrika is dit: Die benaming kruidjie-roer-my-nie word gebruik vir Mimosa pudica, wat tot die Leguminosae of peulplantfamilie behoort en algemeen in die tropiese dele van die wêreld as onkruid aangetref word, asook vir die Melianthus-spesies, wat tot die familie Melianthaceae behoort, waarvan al ses spesies inheems is in Suid-Afrika. Albei hierdie kruidjie-roer-my-nie- spesies het egter hul benamings om heeltemal uiteenlopende redes gekry. So byvoorbeeld herinner die reaksie van Mimosa pudica aan die reaksie van 'n opvlieënde of liggeraakte persoon. Sodra die plant se blare aangeraak word, vou die klein geveerde blaartjies onmiddellik toe terwyl die hele takkie slap hang. Hierdie reaksie kan omskryf word as 'n soort armbeweging wat in die volgroeide plantdele plaasvind en as 'n "gewrig" funksioneer en in beginsel feitlik onbeperk gebruik kan word.